Telefonopkaldet kom fredag den 4. september 2015, da Nevan Solagna var i virksomhedspraktik på Københavns Universitet.

”Hvis du møder op til forundersøgelse ­inden for de næste 20 minutter, kan vi operere dig allerede på mandag. Vi har fået et afbud,” lød beskeden.

”Nu?”, spurgte Nevan for at være sikker.

”Ja, nu.”

Han pakkede sine ting og løb ned til sin cykel, og kørte så hurtigt han kunne til Rigshospitalet i København, hvor lægerne på klinik for plastikkirurgi ventede på ham. Han var fuldstændig sikker på, at han ville opereres, men han havde regnet med at skulle vente et halvt til et helt år på at komme til. Nu havde de et hul, og han var pludselig en af de heldige, der ikke skulle vente så længe.

Operationen ville være kulminationen på 23 samtaler over to år med psykologer, psykiatere og overlæger på sexologisk klinik i København. Samtaler af meget privat og til tider intim karakter, der skulle sikre, at han vitterligt ønskede hormonbehandling og brystoperation. For tre måneder siden var han begyndt at smøre sig med testo­steron-gel, og nu havde lægerne også indstillet ham til operation. I hans journal fra udredningen på sexologisk klinik havde en overlæge noteret følgende: